內部一致度係指一個有多個指標嘅量度方法有幾「係量度緊同一樣嘢」。例如有一個智商測驗，有50條問題，理論上，呢啲問題冚唪唥都係量度緊智商，所以彼此之間理應喺得分上有返咁上下正相關，但研究發現，嗰50條問題當中有5條零舍係同其餘嗰啲問題有負相關，噉心理學家就好可能會要求攞走嗰5條問題，變成一個45條問題嘅測驗。